*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 12ης Απριλίου 1988

για τη βελτίωση της αποτελεσματικότητας των γεωργικών διαρθρώσεων στην Ισπανία σύμφωνα με τον κανονισμό (ΕΟΚ) αριθ. 797/85 του Συμβουλίου

(Το κείμενο στην ισπανική γλώσσα είναι το μόνο αυθεντικό)

(88/261/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 797/85 του Συμβουλίου της 12ης Μαρτίου 1985 για τη βελτίωση της αποτελεσματικότητας των γεωργικών διαρθρώσεων (1), όπως τροποποιήθηκε τελευταία από τον κανονισμό (ΕΟΚ) αριθ. 1760/87 (2), και ιδίως το άρθρο 25 παράγραφος 3,

Εκτιμώντας:

ότι, σύμφωνα με το άρθρο 24 παράγραφος 4 του κανονισμού (ΕΟΚ) αριθ. 797/85, η ισπανική κυβέρνηση κοινοποίησε στις 4 Νοεμβρίου 1987 τις ακόλουθες διατάξεις:

- βασιλικό διάταγμα αριθ. 1030/87 της 31ης Ιουλίου 1987 για την αντισταθμιστική αποζημίωση στις ζώνες της ορεινής γεωργίας,

- υπουργική απόφαση τις 26ης Αυγούστου 1987 για την εκτέλεση του βασιλικού διατάγματος αριθ. 1030/87,

- βασιλικό διάταγμα αριθ. 995/87 της 24ης Ιουλίου 1987 σχετικά με τις ενισχύσεις στις συλλογικές επενδύσεις για τη βελτίωση των γεωργικών εκμεταλλεύσεων στις μειονεκτικές περιοχές,

- υπουργική απόφαση τις 3ης Αυγούστου 1987 για το συντονισμό της χορήγησης ενισχύσεων στις συλλογικές επενδύσεις στις μειονεκτικές περιοχές,

- δελτίο IRYDA αριθ. 29/8 της 14ης Οκτωβρίου 1987 για την εκτέλεση του βασιλικού διατάγματος αριθ. 995/87·

ότι, σύμφωνα με το άρθρο 25 παράγραφος 1 του κανονισμού (ΕΟΚ) αριθ. 797/85, η Επιτροπή αποφασίζει αν, λαμβανομένης υπόψη της προηγούμενης ανακοίνωσης, οι διατάξεις που αφορούν την εφαρμογή του τίτλου ΙΙΙ του κανονισμού (ΕΟΚ) αριθ. 797/85, στην Ισπανία, πληρούν τους όρους της χρηματοδοτικής συμμετοχής της Κοινότητας στην κοινή δράση που αναφέρεται στο άρθρο 1 του κανονισμού (ΕΟΚ) αριθ. 797/85·

ότι η ετήσια εκτίμηση της αντισταθμιστικής αποζημίωσης που εξαρτάται από τις διαθέσιμες πιστώσεις του προϋπολογισμού δεν ανταποκρίνεται στο στόχο του άρθρου 13 του κανονισμού (ΕΟΚ) αριθ. 797/85 παρά μόνο στην περίπτωση που εξασφαλίζεται κάποια συνέχεια στην εκτίμηση των μειονεκτημάτων για φυσικούς λόγους και στον καθορισμό των ποσών της αποζημίωσης·

ότι η παρούσα απόφαση αφορά μόνο τις ενισχύσεις που χορηγούνται στις περιοχές που αναφέρονται στον κοινοτικό κατάλογο των μειονεκτικών γεωργικών ζωνών που αναφέρονται στο παράρτημα της οδηγίας 86/466/ΕΟΚ του Συμβουλίου (3)·

ότι, με την επιφύλαξη των παρατηρήσεων που αναφέρθηκαν παραπάνω, οι προαναφερθείσες διατάξεις ανταποκρίνονται στους όρους και τους στόχους του κανονισμού (ΕΟΚ) αριθ. 797/85·

ότι, ως προς τα οικονομικά θέματα, ζητήθηκε η γνώμη της Επιτροπής του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ)·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνινης Επιτροπής Γεωργικών Διαρθρώσεων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Οι διατάξεις που θεσπίστηκαν για την εφαρμογή του τίτλου ΙΙΙ του κανονισμού (ΕΟΚ) αριθ. 797/85 στην Ισπανία πληρούν τους όρους της χρηματοδοτικής συμμετοχής της Κοινότητας στην κοινή δράση που αναφέρεται στο άρθρο 1 του εν λόγω κανονισμού στις περιοχές που αναφαίνονται στον κοινοτικό κατάλογο των μειονεκτικών γεωργικών περιοχών που προσαρτώνται στην οδηγία 86/466/ΕΟΚ.

2. Η Ισπανία εξασφαλίζει τη συνέχεια όσον αφορά την εκτίμηση των μόνιμων φυσικών μειονεκτημάτων και τον καθορισμό των ποσών της αντισταθμιστικής αποζημίωσης.

Άρθρο 2

Η παρούσα απόφαση απευθύνεται στο Βασίλειο της Ισπανίας.

Βρυξέλλες, 12 Απριλίου 1988.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 93 της 30. 3. 1985, σ. 1.

(2) ΕΕ αριθ. L 167 της 26. 6. 1987, σ. 1.

(3) ΕΕ αριθ. L 273 της 24. 9. 1986, σ. 104.